Borgtog vir man wat meule glo uit miljoene bedrieg(Foto: Rupixen via Unsplash) ŉ Man wat daarvan beskuldig word dat hy ŉ meule uit miljoene rand bedrieg het, is Woensdag in die Delareyville-landdroshof in Noordwes op borgtog van R10 000 vrygelaat. Altesame 61 aanklagte van diefstal, wat sowat R9,1 miljoen beloop, staar Reginald Scholtz (57) in die gesig. Die beweerde diefstal het glo plaasgevind toe Scholtz as groep- finansiële bestuurder by Botselo Mills werksaam was. Ingevolge sy borgtogvoorwaardes moet Scholtz elke Vrydag by die plaaslike polisiestasie aanmeld. Hy moes ook sy paspoort aan die ondersoekbeampte in die saak oorhandig. Volgens die Nasionale Vervolgingsgesag (NVG) is die saak na 3 Mei uitgestel om die staat kans te gee om al die nodige dokumente aan die verdediging te oorhandig en sodat die saak na die gespesialiseerde handelsmisdaadhof oorgeplaas kan word. Henry Mamothame, woordvoerder van die NVG, sê die Valke se ondersoek na die bewerings het onthul dat Scholtz van Januarie 2017 tot Augustus 2022 drie bankrekeninge by drie verskillende banke gehad het. Dit word beweer dat Scholtz, wat uit die aard van sy posisie toegang tot die maatskappy se bankstelsel gehad het, geld bedrieglik na dié rekeninge oorgeplaas het onder die vaandel dat dit aan diensverskaffers betaal is. “Hy het na bewering goedkeuringsvorms geskep wat nodig was om geld aan diensverskaffers te betaal. Dit het eindelik daartoe gelei dat geld in sy persoonlike bankrekenings inbetaal is,” het Mamothame gesê. Adv. Bongani Chauke, hoof van die gespesialiseerde handelsmisdaadeenheid in Noordwes en die aanklaer in die saak, het aangedui dat die ondersoekwerk afgehandel is en die staat is gereed om met die verhoor voort te gaan.